Gure weer kan kragvoorsiening kelderFoto bloot ter illustrasie. (Foto: Megan Swart/Maroela Media) City Power verwag ŉ aantal onderbrekings in dienslewering wanneer reën en donderstorms die naweek en volgende week op Gauteng toesak. Die Suid-Afrikaanse Weerdiens (SAW) het Vrydag ŉ geel vlak 2-waarskuwing uitgereik oor erge donderstorms wat tot 23:00 vanaand in Limpopo, KwaZulu-Natal, Gauteng en Mpumalanga verwag kan word. Hierdie weer kan oorspoel na volgende week. Luidens die waarskuwing kan hierdie donderstorms plaaslike vloede en gevaarlike weerligstrale tot gevolg hê, wat veral ŉ uitwerking op laagliggende gebiede kan hê. “Hierdie weerstoestande kan City Power dalk verhoed om dienste te lewer, soos wat ons tydens donderstorms in Desember ondervind het. Reënweer kan ook meebring dat ons spanne lank vat om te reageer op klagtes van kragonderbrekings, aangesien paaie kan oorstroom of weens omgevalde bome versper word,” het Isaac Mangena, City Power se woordvoerder, Vrydag gesê. Hy wys ook daarop dat dit moeilik kan wees om kragonderbrekings in die reën te herstel, weens die gevaar wat dit inhou. City Power het verder om verskoning gevra vir langdurige onderbrekings Vrydagoggend, spesifiek in Randburg, Roodepoort, Hursthill en Reuven. “Party van die werk word vertraag deur die reënweer en ons sien ook ŉ toename in klagtes oor kragonderbrekings in die gebied. Teen vanoggend het ons meer as 1 700 klagtes hieroor ontvang, die meeste daarvan uit Randburg en Roodepoort afkomstig.” Volgens Mangena ervaar City Power boonop steeds kragonderbrekings weens vandalisme en kabeldiefstal wat tydens beurtkrag plaasvind. “Dit veroorsaak dat krag in sommige gevalle nie herstel wanneer beurtkrag opgehef word nie.”